Rytų romanų kalbos
Rytų romanų kalbos – romanų kalbų pogrupis. Rytų romanų kalboms priklauso: Rumunų kalba Arumunų kalba Meglenorumunų kalba Istrorumunų kalba Kai kada į rytų romanų pogrupį įtraukiama mirusi dalmatų kalba (pagal kitą klasifikaciją ji priskiriama italų–romanų kalboms), dalmatų kalba laikoma tiltu tarp italų ir rumunų kalbų. Rytų romanų pogrupis – tarp romanų kalbų negausiausias, rytų romanų kalbomis šneka maždaug 5% romanakalbių žmonių. Iš viso yra apie 28 mln rytų romanų kalbų vartotojų. Rytų romanų kalbų ypatybės: postpozicinis artikelis (kai kurių kalbininkų manymu, ši ypatybė nerodo priklausymo rytų romanų kalboms, nes postpozicinis artikelis yra balkanizmas, būdingas ir neromanų kalboms); lotynų kalbos bendraties su priesaga -re daiktavardėjimas; platus konjunktyvo vartojimas (kai kurių kalbininkų manymu, ši ypatybė taip pat nėra rytų romanų kalbų bruožas, nes konjunktyvo vartojimas vietoj bendraties būdingas ir neromaniškoms Balkanų kalboms); didelis ketvirtosios asmenuotės (su -i) produktyvumas; morfologinė priebalsių palatalizacija; gausūs ir gerai adaptuoti leksiniai ir morfologiniai skoliniai iš slavų ir kitų kaimyninių kalbų (nuo 20 iki 60% visos leksikos); išsaugota linksnių (su šauksmininku – du–trys linksniai, o rumunų kalboje – penki).